Inspectoratul pentru Situații de Urgență: Istoria se repetă în fiecare an! În ultimele zile, salvatorii au fost supuși unei presiuni publice uriașe!

UPDATE: Și pe pagina de Facebook a Departamentului pentru Situații de Urgență (DSU), condus de Raed Arafat, a fost postat un mesaj în care cere opinie publice să aibă în continuare încredere în departament, apreciind că ”nimeni nu merită să fie supus unei asemenea presiuni, această încărcătură din ultimele zile care a alimentat şi a stârnit tot felul de emoţii, dintre cele mai negative”.

Mesajul integral al DSU:

În spatele oricărei sirene aducătoare de speranță, se ascund oameni. Persoane pe care nu le cunoști și pe care cu siguranță nu dorești să le întâlnești în mod obișnuit din simplul fapt că acest contact ar prefigura imposibilitatea ta de a te putea ajuta singur, deseori aflat în situații deloc confortabile…și asta sperie.

Fără echipamentele de protecție, fără uniforme, dezbrăcați de reguli în afara orelor de program…sunt tot ei, salvatorii, oamenii pe care viața i-a îndrumat să iubească oamenii necondiționat. Sunt deținători ai focului sacru. Cine? Ei…colegii pompieri, pompierii SMURD, colegii de la serviciile de ambulanță, medicii, asistenții, piloții, salvamontiștii. Prin forța ochilor lor plini de iubire pot resuscita funcțiile vitale ale oamenilor pe care îi îngrijesc necondiționat.

Dar în spatele acestei iubiri necondiționate oferite nouă, tuturor se instalează și frica. Frica de a nu mai fi iubiți, apreciați, de a nu mai simți căldura omului pe care au vegheat-o tocmai în ideea de a nu se stinge.

De aceea noi vă cerem să aveți în continuare încredere în noi, așa cum știm că ați avut-o mereu. Vă cerem să repectați haina militară a pompierilor și să iubiți așa cum ați iubit mereu Roșul plin de pasiune al salvatorilor din cadrul situațiilor de urgență. Nimeni nu merită să fie supus unei asemenea presiuni, această încărcătură din ultimele zile care a alimentat și a stârnit tot felul de emoții, dintre care cele mai negative.

Noi suntem oamenii cei mai apropiați de dumneavoastră! Mereu…pentru ca alții să trăiască!

Știrea inițială: Pompierii au fost supuşi în ultima perioadă „unei presiuni publice uriaşe”, în contextul în care este contestat modul în care au intervenit la incendiul de la Club Colectiv din urmă cu patru ani, se arată într-o postare de pe pagina de Facebook a Inspectoratului General pentru Situații de Urgență (IGSU), care spune că istoria se repetă în fiecare an.

„Toată lumea arată cu degetul spre pompieri! Istoria se repetă în fiecare an! În ultimele zile, salvatorii au fost supuşi unei presiuni publice uriaşe! De ce? Pentru că se contestă public modul lor de intervenţie la incendiul din 30 octombrie 2015 şi sunt acuzaţi pe nedrept de ascunderea unor probe. Să nu uităm eforturile pe care le-au depus şi le depun zilnic pompierii, precum şi miile de vieţi salvate în fiecare an. Şi ei sunt oameni! Îi vedeţi la incendii, inundaţii, cazuri de prim ajutor, accidente, absolut în toate situaţiile în care sunt solicitaţi. Credeţi că ei merită asta?”, se arată în mesajul IGSU.

Totodată, IGSU le transmite un îndemn pompierilor: „Dragi colegi, să vă purtaţi cu demnitate haina militară, să plecaţi în misiuni cu acelaşi curaj şi determinare ca şi până acum, să rămâneţi o familie şi să vă respectaţi nobilul scop in salvarea de vieţi! Rămâneţi fideli crezului vostru şi fiţi aproape de oamenii care au nevoie de voi!”

Raed Arafat, șeful Departamentului pentru Situații de Urgență, susține într-un mesaj video postat vineri pe Facebook după ce Libertatea a publicat joi un film realizat de pompieri la Colectiv că ”Nu am știut de acest film, nu am ascuns filmul și nu am dat dispoziție să fie ascuns filmul” (detalii aici).

Grupul civic Reset a depus vineri o plângere penală împotriva șefilor Inspectoratului General pentru Situații de Urgență (IGSU), pe care îi acuză că au tăinuit probe video importante cu primele minute ale intervenției de la incendiul din clubul Colectiv, potrivit unui anunț pe Facebook al organizației.

Şeful Inspectoratului General pentru Situații de Urgență (IGSU) a declarat, referindu-se la imaginile de la intervenţia din Colectiv făcute publice pentru prima oară de Libertatea, că acestea nu au fost prezentate autorităţilor şi anchetatorilor pentru că nu au fost cerute ”în mod punctual”. Citește integral: Inspectoratul General pentru Situații de Urgență, despre imaginile de la intervenţia din Colectiv difuzate de Libertatea: Nu ni s-au cerut imaginile respective în mod punctual La rândul său, Raed Arafat a transmis joi seară, pe Facebook, că nu va vorbi despre noile imagini cu incendiul de la Colectiv, publicate de jurnaliștii Libertatea, decât după ce vor trece alegerile prezidențiale și comemorarea tragediei din urmă cu patru ani pentru că ieșirile sale publice ar fi ”un element perturbator”. Citește integral: Raed Arafat, despre noile imagini din noaptea incendiului apărute în contextul alegerilor prezidențiale și al comemorării Colectiv: Ieșirile mele publice ar fi un element perturbator în aceste momente

Sursa foto: Facebook IGSU